De Beek geiht vörbi an Meyerhoff, Eekhoff, Ahrsen un Jarlingen un flütt denn dör Cordingen. Bi Jarlingen münnt von rechts de Jarlinger Beek in de Warnau, de sien Born bi Ebben hett. Denn geiht dat twüschen Benefeld un Borg dör. In Benefeld gifft dat de Cordinger Möhl, de 1810 anleggt worrn is. Dat hett aver ok vörher al en Watermöhl an disse Steed geven. Toeerst in de Oorkunnen keem de Möhl 1661 vör. Ok in Jarlingen un Benefeld hett dat fröher Watermöhlen geven. In Cordingen geiht de Bahnlien Wasra–Bomlitz över den Beek weg. De Schienen in’n Süden von Cordingen weren fröher Deel von de Bahnlien Bremervöör–Wasra, de en groot Stück dör dat Daal von de Warnau lopen dee un 1984 stillleggt worrn is. De Bahnlien Bremervöör–Wasra harr aver keen Brügg över de Warnau un is jümmer op dat rechte Över bleven.